77 gered wat glo wag op wederkomsFoto bloot ter illustrasie. (Argieffoto) Die polisie het tientalle mense, onder wie kinders, uit ŉ kerk se kelder in Nigerië gered nadat hulle glo aangesê is om daar te bly tot die wederkoms. Een van die betrokke pastore het glo voorspel dat dié dag in April sou plaasvind, maar het eindelik gesê dat dit na September toe geskuif is en dat die kerkgangers tot dan in die gebou moet bly. Funmilayo Odunlami, polisiewoordvoerder, het in ŉ verklaring gesê altesame 77 mense, onder wie 26 kinders, is Vrydag uit die Whole Bible Believers-kerk se kelder gered. “Twee pastore is ook in hegtenis geneem.” Die polisie het dié kerk bestorm nadat ŉ besorgde ma aan die polisie vertel het dat haar kinders teen hul wil by die kerk, wat aan die suidweste van Ondo geleë is, aangehou word. Een van die pastore wat die polisie vasgetrek het, het na bewering aan die kinders gesê dat hulle nie skool hoef by te woon terwyl hulle op die wederkoms wag nie. Dit is nie duidelik hoe lank die lidmate en kinders in die kerk se kelder gewoon het nie, maar Josiah Peters, een van die assistent-pastore, het aan Channels Television gesê dat die lidmate met ŉ sewe dag lange program besig was toe die polisie toegeslaan het. Volgens Odunlami het van die kerkgangers gewelddadig geraak toe die polisie by die perseel opdaag. Al die lidmate is egter ongedeerd uit die gebou gered. Die gesin van een van die kinders wat gered is, het gesê hul dogter het vroeër vanjaar die skool en hul huis verlaat nadat die betrokke pastore met “vreemde leringe begin het”. Michael Olorunyomi, voormalige lid van die kerk, het ook aan Channels Television gesê dat hy en sy ouers die kerk verlaat het weens kommer oor die pastoor se leringe. “Hulle het kinders begin leer om nie hul ouers te gehoorsaam nie en mans geleer om hul vroue te verafsku,” het hy gesê. “Hulle het staat gemaak op visioene, profesieë en drome om die lewens van mense te dikteer sonder om die Bybel te volg.” Die provinsie Ondo het verlede maand opslae gemaak toe gewapende mans op ŉ Rooms-Katolieke kerk toegeslaan het en 40 mense doodgemaak het. Nog geen groep het verantwoordelikheid vir die aanval aanvaar nie, maar die regering het gesê hy vermoed djihadiste van die Islamitiese Staat in Wes-Afrika was daarvoor verantwoordelik. Nigeriese troepe veg tans teen ŉ 13 jaar lange djihadistiese opstand in die noordooste van die land. Die konflik het reeds die lewe van meer as 40 000 mense geëis en 2 miljoen uit die gebied verplaas. Nigerië, een van Afrika se digsbevolkte lande, het byna ewe veel Christene in die suide as Moslems in die noorde van die land.